Josh Freese

Josh Freese (s. 25. joulukuuta 1972, Orlando) on yhdysvaltalainen rumpali ja lauluntekijä. Uransa aikana Freese on soittanut useissa eri kokoonpanoissa joko yhtyeen varsinaisena jäsenenä tai sessiomuusikkona. Freese on esiintynyt kaikkiaan yli 250 levyllä. 
Hän on A Perfect Circlen perustajia sekä The Vandalsin ja Devon pitkäaikainen jäsen. Lisäksi Freese on tehnyt yhteistyötä muun muassa Guns N’ Rosesin, Nine Inch Nailsin, Paramoren, Evanescencen, Wayne Kramerin, Sublime with Romen, Slashin, Paul Westerbergin, Chris Cornellin, Stingin, Suicidal Tendenciesin, Juliana Hatfieldin, Mike Nessin, The Offspringin, Static-X:n, Weezerin ja Tracy Bonhamin kanssa. Freese on luonut myös soolouraa ja julkaissut neljä sooloalbumia.
Freese on soittanut rumpuja Foo Fightersissa vuosina 2023–2025.
Ura.
Freese suhtautui soittimeen vakavasti alusta alkaen. Hänen ensimmäinen rumpuopettajansa oli Ron Romano, jonka kanssa hän aloitti jo kahdeksanvuotiaana. Toinen opettaja nuorelle Joshille oli Vinnie Colaiuta. He tapasivat, kun Josh oli yhdentoista. Sattumalta tapahtunut kohtaaminen Frank Zappan pojan Ahmetin kanssa toi Josh Freesen Ahmetin veljen, Dweezilin, tietoisuuteen. Hän pääsi soittamaan Dweezilin kanssa. Dweezilin triossa Josh tutustui yhteen tärkeimmistä mentoreistaan – Frank Zappan basisti Scott Tunisiin – joka johdatti nuoren rumpalin punkrockin maailmaan. 
Kun Dweezil piti taukoa, Josh tutustui "Infectious Grooves-" ja "Suicidal Tendencies" -yhtyeisiin. Hän soitti myös studiomuusikkona. 1990-luvun alussa hän liittyi "The Vandals" -punk-yhtyeeseen ja teki levytyksiä sekä keikkaili Paul Westerbergin kanssa. Tämän jälkeen seurasivat albumit muun muassa Juliana Hatfieldin, Meredith Brooksin, Chris Cornellin, Tracy Bonhamin, Indigo Girlsin ja Puddle of Muddin kanssa. Hänet äänestettiin Modern Drummer -lehden lukijaäänestyksessä studiomuusikoiden sarjassa toiseksi parhaaksi rumpaliksi.
Freese ei ole koskaan pysähtynyt miettimään, että hän on oikeastaan yksi huippuluokan studiomuusikoista – tai täysin tunnustanut asemaansa alalla. Hän ei esimerkiksi edes tiennyt soittaneensa puolet Avril Lavignen monimiljoonamyynteihin yltäneestä albumista ennen kuin se oli jo julkaistu. Hänelle se oli vain yksi sessio tutun tuottajan kanssa. 
Freesen mukaan tilanne menee usein näin: "”Tuottaja soittaa ja sanoo,’Josh, tarvitsen sinua studioon ensi viikolla. Bändi on kotipaikassaan, mutta meillä on kaikki Pro Tools -tiedostot auki – paikalla ollaan vain minä, sinä, tietokone ja äänittäjä. Sinun pitää soittaa uusiksi kolme tai neljä kappaletta.’" Sitten menen paikalle, soitan raidat, enkä monesti edes kuule lopullista levyä. Joskus niistä tulee hittejä ilman, että edes tiedän siitä.”*
Vuosina 1998–2000 Freese soitti Guns N’ Rosesissa, mutta lähti yhtyeestä, koska kaipasi vaihtelevampaa musiikillista tarjontaa, johon hän oli tottunut. Vuoteen 2000 mennessä Freese aloitti soolouran äänittämällä joukon kappaleita, jotka hän sävelsi ja esitti itse (mukaan lukien basso, kitara, koskettimet ja laulu), mikä johti täyspitkään albumiin "The Notorious One Man Orgy", joka julkaistiin Kung Fu Recordsilla vuonna 2000. Albumi "Since 1972" seurasi vuonna 2009 Outerscope Recordsilta.
Vuonna 2023 Josh Freese valittiin Foo Fighters -yhtyeen uudeksi rumpaliksi Taylor Hawkinsin kuoltua. Vuonna 2025 hänet erotettiin yhtyeestä.